
Text rozhodnutia
Súd: Krajský súd Bratislava Spisová značka: 6K/63/1998 Identifikačné číslo súdneho spisu: 1098896606 Dátum vydania rozhodnutia: 25. 08. 2017 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2017:1098896606.6 Uznesenie Krajský súd v Bratislave v konkurznej veci úpadcu: PVOD Šrobárová, 946 32 Šrobárová, IČO: 00 193 275, s ustanoveným správcom konkurznej podstaty: Prvý správcovský dom, k.s., Rudnayovo nám. 1, 811 01 Bratislava, IČO: 35 959 665, o zrušenie konkurzu, takto r o z h o d o l : Súd zrušuje konkurz vyhlásený na úpadcu PVOD Šrobárová, 946 32 Šrobárová, IČO: 00 193 275, z dôvodu, že majetok úpadcu nepostačuje na úhradu výdavkov a odmeny správcu. Prvý správcovský dom, k.s., Rudnayovo nám. 1, 811 01 Bratislava, IČO: 35 959 665, zbavuje funkcie správcu konkurznej podstaty. o d ô v o d n e n i e : 1. Na úpadcu bol vyhlásený konkurz uznesením č.k. 6K/63/1998-35 zo dňa 30.06.1998 právoplatným 21.07.1998. Za správcu konkurznej podstaty bola ustanovená JUDr. Eva Rezníčková-Hlaváčová, so sídlom Nitra, Farská 12. Na základe schôdze veriteľov konanej 10.02.2016 bol uznesením č.k. 6K/63/1998-659 zo dňa 10.02.2016, právoplatným 15.02.2016, do funkcie nového správcu konkurznej podstaty ustanovený Prvý správcovský dom, k.s., Rudnayovo nám. 1, 811 01 Bratislava, IČO: 35 959 665. Funkcia predchádzajúcej správkyne zanikla v zmysle § 8 ods. 5 zák. č. 328/1991 Zb. v znení neskorších predpisov (ďalej len „ZKV“) dňom rozhodnutia schôdze konkurzných veriteľov. 2. Podaním doručeným na súd dňa 16.08.2017 správca konkurznej podstaty v súlade s konečnou správou navrhol, aby súd zrušil konkurz v zmysle ustanovenia § 44 ods. 1 písm. d/ ZKV z dôvodu, že majetok úpadcu nepostačuje na úhradu výdavkov a odmeny správcov a súčasne požiadal o zbavenie jeho funkcie. 3. Podľa § 44 ods. 1 písm. d/ ZKV, súd uznesením zruší konkurz, v ktorom nedošlo k potvrdeniu núteného vyrovnania, ak zistí, že majetok úpadcu nepostačuje na úhradu výdavkov a odmeny správcu, pričom sa neprihliada na veci a pohľadávky vylúčené z podstaty. 4. Konečná správa o speňažení majetku z podstaty, vyúčtovaní odmeny a výdavkov správcu zo dňa 05.04.2017 v znení spresnenia konečnej správy predloženého dňa 12.04.2017 bola schválená uznesením č.k. 6K/63/1998-659 zo dňa 10.02.2016, právoplatným 15.02.2016. Z konečnej správy vyplýva, že nároky proti podstate - odmena správcov spolu s DPH vo výške 9.866,41 Eur, cestovné vo výške 484,28 Eur a súdny poplatok za konkurz vo výške 1.169,50 Eur nebudú vyplatené, nakoľko v konkurze sa už nenachádza žiadny majetok, ani finančné prostriedky. 5. V priebehu konkurzného konania bol speňažený všetok majetok zahrnutý do konkurznej podstaty úpadcu okrem majetku, ktorý bol vylúčený z konkurznej podstaty opatrením č.k. 6K/63/1998-714 zo dňa 28.02.2017, právoplatným dňa 13.03.2017 a opatrením č.k. 6K/63/1998-717 zo dňa 27.03.2017, právoplatným 04.04.2017. 6. Súd v priebehu celého konania skúma, či sú splnené podmienky na to, aby sa mohlo v konaní pokračovať. Jednou z podmienok je, aby dlžník mal majetok postačujúci aspoň na úhradu trov konania (§ 5 ZKV), ktorého neoddeliteľnou súčasťou sú aj výdavky a odmena správcu konkurznej podstaty v zmysle ustanovenia § 31 ods. 6 písm. a/ ZKV v spojitosti s ustanovením § 66i ZKV. 7. Súd konštatuje, že majetok úpadcu nepostačuje ani na úhradu odmeny a výdavkov správcu, preto v zmysle § 44 ods. 1 písm. d/ ZKV konkurz zrušil a v zmysle ods. 4 cit. ustanovenia správcu konkurznej podstaty zbavil jeho funkcie. Poučenie: Proti tomuto uzneseniu je možné podať odvolanie v lehote 30 dní od jeho zverejnenia v Obchodnom vestníku na Krajskom súde v Bratislave. Zrušením konkurzu zanikajú účinky vyhlásenia konkurzu uvedené v § 14 ZKV, platnosť a účinnosť úkonov vykonaných počas konkurzu tým nie je dotknutá (§ 45 ods. 1 ZKV). Na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu (§ 45 ods. 2 ZKV).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1098896606.6 (dáta aktuálne k 12. 11. 2026). Záväzné je znenie zverejnené súdom.




